Zuma van haatspraak aangeklaPres. Jacob Zuma, adjunkpres. Cyril Ramaphosa, ANC sekretaris-generaal Gwede Mantashe en tesourier-generaal Zweli Mkhize by die ANC se 103de herdenking in Kaapstad-stadion op 10 Januarie 2015 Foto: Elmond Jiyane, departement van kommunikasie Isaac Mangena, woordvoerder van die MRK, het gesê die Vryheidsfront Plus het die klag aanhangig gemaak. Die klag hou verband met uitlatings wat Zuma glo tydens ŉ fondsinsameling van die ANC gemaak het. Hy het glo gesê “al die moeilikheid het begin” toe Jan van Riebeeck in 1652 in die Kaap aangekom het. “Hulle [die VF Plus] beweer dat die uitlatings negatief veralgemeen teenoor die afstammelinge van Jan van Riebeeck en wit mense in die besonder, en dat die uitlatings Afrikaners demoniseer op grond van ‘n verkeerde historiese siening.” Mangena het gesê die MRK is tans besig om die klag te beoordeel en te besluit of hy die mandaat het om voort te gaan daarmee. Anton Alberts, woordvoerder van die VF Plus, het gesê sy party het genoop gevoel om die klag aanhangig te maak aangesien hulle van mening is dat die uitlatings wat aan Zuma toegeskryf is ŉ vorm van haatspraak is. “Hy het gepraat op grond van ras. Hy het verwys na die blankes en gesê waar blankes betrokke is by swart mense, hulle in aggressiewe dade, oorlogvoering en die verplasing van swart mense betrokke is,” volgens Alberts. “Hy [Zuma] het ook gesê die ANC is ŉ formasie van inheemse mense … wat impliseer dat ander mense nie as inheems beskou kan word nie.” Alberts het verwys na die voorwoord van die Grondwet, wat bepaal dat Suid-Afrika aan almal wat daarin woon behoort. Volgens Alberts word wit mense, bruin mense en Indiërs as “nie-inheems” beskou en skep dit ‘n “bedeling waar hulle as tweederangse burgers, as koloniste, beskou word”. Hy beweer die uitlatings wat aan Zuma toegeskryf is, is nie histories korrek nie. “Ons vra dat die MRK die ANC verplig om betaalde advertensies in die hoofstroomkoerante te plaas waar hulle om verskoning vra en ook dat Zuma uit sy eie sak, en die ANC, elk R1 miljoen in ‘n fonds inbetaal vir mense wat deel is van die minderheid en slagoffers van misdaad is,” het Alberts gesê. Mac Maharaj, woordvoerder presidensie, het navrae na die ANC verwys. Die ANC kon nie onmiddellik vir kommentaar bereik word nie.